﻿ Преузето са [www.pravno-informacioni-sistem.rs](http://www.pravno-informacioni-sistem.rs/)

На основу члана 53. став 7. Закона о дивљачи и ловству („Службени гласник РС”, број 18/10),

Министар пољопривреде, трговине, шумарства и водопривреде, доноси

**ПРАВИЛНИК**

**о Катастру ловишта и Централној бази података**

"Службени гласник РС", број 40 од 26. априла 2012.

**1. Уводна одредба**

Члан 1.

Овим правилником ближе се прописује садржина и начин вођења Катастра ловишта (у даљем тексту: Катастар) и Централне базе података (у даљем тексту: Централна база), садржина и изглед обрасца за обраду и достављање података, као и садржина, начин израде и објављивања годишњег извештаја о стању дивљачи и ловства.

**2. Садржина и начин вођења Катастра и Централне базе**

Члан 2.

Катастар и Централна база садрже:

1) базе података са актуелним и архивским подацима од значаја за планирање, управљање и надзор над ловним газдовањем, заштитом дивљачи и стаништима дивљачи;

2) просторне податке;

3) рачунарску и комуникацијску опрему;

4) корисничке апликације;

5) пратећу документацију и прописане поступке и процедуре за њихов континуиран и исправан рад.

Катастар и Централна база се налазе у министарству надлежном за послове ловства (у даљем тексту: Министарство).

Члан 3.

Катастар садржи податке о ловном подручју и податке о ловишту.

Подаци о ловном подручју су:

1) редни број ловног подручја (римски број);

2) назив ловног подручја;

3) опис граница ловног подручја;

4) укупна површина ловног подручја;

5) начин коришћења површина у ловном подручју;

6) заштићена природна добра;

7) карта ловног подручја у дигиталном облику и геотопографска подлога у дигиталном растерском облику у размери до 1:300.000.

Подаци о ловишту су:

1) редни број ловишта (арапски број) и ознака ловишта (Л – ловиште, ЛПН – ловиште посебне намене, ЛРР – ловиште на површини регистрованог рибњака, ЛВЗ – ловиште у коме је корисник власник земљишта);

2) назив ловишта;

3) редни број (римски број) и назив ловног подручја у коме се ловиште налази;

4) врста и тип ловишта;

5) опис граница ловишта;

6) укупна површина ловишта;

7) ловна и неловна површина ловишта;

8) начин коришћења површина у ловишту;

9) ловно-технички објекти у ловишту;

10) карта ловишта у дигиталном облику и геотопографска подлога у дигиталном растерском облику у размери до 1:50.000.

Катастар садржи и друге податке од значаја који се односе на планирање, управљање и надзор над ловним газдовањем, заштитом дивљачи и стаништима дивљачи у ловишту.

Редни број ловног подручја и редни број ловишта је јединствен и непроменљив.

Подаци се воде у електронској, а по потреби и у штампаној форми.

Члан 4.

Централна база садржи нарочито:

1) податке о ловном подручју:

(1) редни број и назив ловног подручја,

(2) укупну површину ловног подручја,

(3) ловостајем заштићене и трајно заштићене врсте дивљачи у ловном подручју,

(4) друге податке од значаја за Централну базу који се односе на планирање, управљање и надзор над ловним газдовањем, заштитом дивљачи и стаништима дивљачи у ловном подручју;

2) податке о ловишту:

(1) редни број ловишта и ознаку ловишта,

(2) назив ловишта,

(3) редни број и назив ловног подручја у коме се ловиште налази,

(4) врсту и тип ловишта,

(5) назив и број акта о установљавању ловишта и број службеног гласила у коме је акт о установљавању ловишта објављен,

(6) укупну површину ловишта,

(7) опис, односно површину (ловну и неловну),

(8) структуру површина у ловишту,

(9) власничку структуру шума, шумског земљишта и других површина које се налазе у ловишту;

3) податке о уговору:

(1) број уговора о давању права на газдовање ловиштем,

(2) подаци о уговорним странама,

(3) датум потписивања уговора,

(4) почетак важења уговора,

(5) датум истека уговора,

(6) опис посебних услова;

4) податке о кориснику ловишта:

(1) назив,

(2) шифра делатности,

(3) адреса и пребивалиште,

(4) тип корисника ловишта (правно лице основано као јавно предузеће, привредно друштво, други облик предузећа, као и ловачка удружења и друга удружења основана у складу са законом),

(5) овлашћено лице корисника ловишта (основни подаци),

(6) унутрашња организација корисника ловишта,

(7) број, стручна спрема и радна места лица запослених на пословима из области ловства;

5) податке о газдовању ловиштем:

(1) врсте ловостајем заштићених и трајно заштићених дивљачи у ловишту,

(2) оптималне фондове ловостајем заштићених врста дивљачи из планског документа,

(3) матични фонд гајених ловостајем заштићених врста дивљачи,

(4) процењена бројна стања појединих врста ловостајем заштићених дивљачи које се налазе у ловишту, а које нису гајене врсте дивљачи,

(5) процењена бројна стања појединих трајно заштићених врста дивљачи,

(6) планирани и реализовани одстрел,

(7) подаци о ловцима (лични подаци, број ловне карте),

(8) подаци о издатим дозволама за лов по начину/врсти лова,

(9) подаци о задуженим, искоришћеним, оштећеним, изгубљеним и раздуженим маркицама,

(10) планирано и реализовано уношење дивљачи у ловиште,

(11) планиране и реализоване активности у ловишту у погледу исхране дивљачи,

(12) планиране и реализоване активности у ловишту у погледу здравствене заштите дивљачи,

(13) планиране и реализоване активности у ловишту у погледу изградње, обележавања и одржавања ловних и ловно-техничких објеката,

(14) планиране и реализоване активности у ловишту у погледу спречавања штета на дивљачи и штета од дивљачи,

(15) планирана и реализована инвестициона и друга улагања у ловиште;

6) податке о гаранцији:

(1) врста гаранције,

(2) износ гаранције према уговору,

(3) износ достављене гаранције,

(4) датум истека гаранције,

(5) други подаци о гаранцији;

7) Централна база садржи и друге податке од значаја за управљање и надзор над ловним газдовањем, заштиту дивљачи и станишта дивљачи.

Подаци се воде у електронској, а по потреби и у штампаној форми.

Члан 5.

Министарство води Катастар и Централну базу за сва ловишта у складу са законом којим се уређује ловство.

Информациону базу података прикупљених у ловишту од значаја за Катастар и Централну базу из става 1. овог члана води корисник ловишта.

Приступ Катастру и Централној бази имају и државни органи надлежни за послове заштите животне средине, надлежни покрајински орган за послове ловства, корисници ловишта и јавност, у складу са дозвољеним или договореним правом приступа.

Члан 6.

Јавна предузећа и привредна друштва обрађене податке од од значаја за планирање, управљање и надзор над ловним газдовањем, заштитом дивљачи и стаништима дивљачи за Катастар и Централну базу достављају Министарству, у складу са законом којим се уређује ловство.

**3. Садржинa и изглед обрасца за обраду и достављање података за Катастар и Централну базу**

Члан 7.

Образац за обраду и достављање података за Катастар и Централну базу садржи и податке о јавном предузећу/привредном друштву, лицу које врши унос података у образац (име и презиме, ЈМБГ, степен стручне спреме, радно место), као и месту, датуму и времену уноса података.

Изглед Oбрасца за обраду и достављање података за Катастар и Централну базу дат је у Прилогу, који је одштампан уз овај правилник и чини његов саставни део.

**4. Садржинa, начин израде и објављивањe годишњег извештаја о стању дивљачи и ловства**

Члан 8.

Годишњи извештај о стању дивљачи и ловства садржи нарочито: правни основ за доношење годишњег извештаја, оптималне и матичне фондове гајених ловостајем заштићених врста дивљачи, планиране и реализоване одстреле дивљачи, укупан број ловишта, број издатих ловних карата, располагање средствима буџетских фондова за развој ловства и друге податке значајне за ловство на територији Републике Србије.

Годишњи извештај о стању дивљачи и ловства израђује Министарство у писаној и електронској форми у складу са законом којим се уређује ловство.

Годишњи извештај о стању дивљачи и ловства објављује се на званичном сајту Министарства у року од 30 дана од дана добијања обрађених података од стране јавних предузећа и привредних друштава.

**5. Завршна одредба**

Члан 9.


Овај правилник ступа на снагу осмог дана од дана објављивања у „Службеном гласнику Републике Србије”.


Број 110-00-39/2012-09

У Београду, 10. априла 2012. године


Министар,


**Душан Петровић,** с.р.















.